Þetta er 10 sinnum súrara en hreinn sítrónusafi . Kalíumdæla sér síðan um að dæla þeim aftur inn í frumurnar , en um leið seyta þær vetnisjónum ( H + ) , sem valda sýrueiginleikunum , út í holið . Hvort tveggja safnast eingöngu fyrir í magaholinu , ekki magasýrufrumunum sjálfum . Ensímin skemma ekki kirtilfrumurnar sem mynda þau því að þau eru framleidd og seytt í óvirku formi . Þrátt fyrir að varnir magans séu margþættar eru þær ekki óbrigðular . Bakterían Heliobacter pylori þrífst í mjög súru umhverfi magans . Sýking af völdum hennar getur valdið sári sem saltsýran og meltingarensím „ nýta sér “ og afleiðingin er ætisár eða það sem í daglegu tali er kallað magasár ( sjá svar Sigurbjörns Birgissonar við spurningunni Hvers vegna myndast magasár ? ) Það sem sagt er hér að framan á fyrst og fremst við um magann . Hin meltingarfærin í meltingarveginum nota sams konar varnir og maginn til að koma í veg fyrir að meltast , það er að segja meltingarensím eru á óvirku formi þegar þeim er seytt út í meltingarholið og einnig myndast slím , þótt það sé ekki eins öflugt og í maganum , enda enga sýru að finna nema þar .